Επίσημη Εφημερίδα της Ευρωπαϊκής Ένωσης EL Σειρά L 2024/259 11.1.2024 ΚΑΝΟΝΙΣΜΟΣ (ΕΕ) 2024/259 ΤΟΥ ΣΥΜΒΟΥΛΙΟΥ της 10ης Ιανουαρίου 2024 σχετικά με τον καθορισμό για το 2024 των αλιευτικών δυνατοτήτων που ισχύουν στη Μεσόγειο Θάλασσα και στον Εύξεινο Πόντο για ορισμένα αποθέματα ιχθύων και ομάδες αποθεμάτων ιχθύων ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: Το άρθρο 6 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου απαιτεί τη θέσπιση μέτρων διατήρησης, σύμφωνα με τις διαθέσιμες επιστημονικές, τεχνικές και οικονομικές γνωμοδοτήσεις, περιλαμβανομένων, κατά περίπτωση, εκθέσεων της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ), καθώς και συμβουλών των γνωμοδοτικών συμβουλίων. Το Συμβούλιο πρόκειται να θεσπίσει μέτρα για τον καθορισμό και την κατανομή των αλιευτικών δυνατοτήτων, συμπεριλαμβανομένων ορισμένων όρων που συνδέονται λειτουργικά με τις εν λόγω αλιευτικές δυνατότητες, ανάλογα με την περίπτωση. To άρθρο 16 παράγραφος 4 του κανονισμού (ΕΕ) αριθ. 1380/2013, ορίζει ότι οι αλιευτικές δυνατότητες καθορίζονται σύμφωνα με τους στόχους της κοινής αλιευτικής πολιτικής (ΚΑΠ) που παρατίθενται στο άρθρο 2 παράγραφος 2 του εν λόγω κανονισμού. Το άρθρο 16 παράγραφος 1 του κανονισμού (ΕΕ) αριθ. 1380/2013 ορίζει ότι η κατανομή των αλιευτικών δυνατοτήτων μεταξύ κρατών μελών θα πρέπει να πραγματοποιείται κατά τρόπο που να διασφαλίζει τη σχετική σταθερότητα των αλιευτικών δραστηριοτήτων κάθε κράτους μέλους για κάθε απόθεμα ιχθύων ή τύπο αλιείας. Συνεπώς, σύμφωνα με τον κανονισμό (ΕΕ) αριθ. 1380/2013, τα συνολικά επιτρεπόμενα αλιεύματα (TAC) θα πρέπει να καθορίζονται με βάση τις διαθέσιμες επιστημονικές γνωμοδοτήσεις, λαμβανομένων υπόψη των βιολογικών και κοινωνικοοικονομικών πτυχών, με παράλληλη διασφάλιση δίκαιης μεταχείρισης μεταξύ των αλιευτικών κλάδων, καθώς και με βάση τις γνώμες που διατυπώνονται κατά τις διαβουλεύσεις με τα ενδιαφερόμενα μέρη. Ο κανονισμός (ΕΕ) 2019/1022 του Ευρωπαϊκού Κοινοβουλίου και του Συμβουλίου θέσπισε πολυετές σχέδιο σχετικά με τις αλιευτικές δραστηριότητες εκμετάλλευσης βενθοπελαγικών αποθεμάτων στη δυτική Μεσόγειο Θάλασσα. Το εν λόγω σχέδιο αποσκοπεί στην επίτευξη και τη διατήρηση της μέγιστης βιώσιμης απόδοσης (ΜΒΑ) για τα αποθέματα-στόχους, διασφαλίζοντας ότι η εκμετάλλευση των έμβιων θαλάσσιων βιολογικών πόρων αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα που μπορούν να διασφαλίσουν τη ΜΒΑ. Σύμφωνα με το άρθρο 4 παράγραφος 1 του κανονισμού (ΕΕ) 2019/1022, οι αλιευτικές δυνατότητες για τα αποθέματα που απαριθμούνται στο άρθρο 1 του εν λόγω κανονισμού πρέπει να καθορίζονται έτσι ώστε να επιτυγχάνεται θνησιμότητα λόγω αλιείας σε επίπεδα ΜΒΑ σε προοδευτική και αυξητική βάση έως το 2020, όπου είναι δυνατόν, και το αργότερο έως την 1η Ιανουαρίου 2025. Οι αλιευτικές δυνατότητες πρέπει να εκφράζονται ως η μέγιστη επιτρεπόμενη αλιευτική προσπάθεια για τις μηχανότρατες και τα παραγαδιάρικα και να καθορίζονται σύμφωνα με το καθεστώς αλιευτικής προσπάθειας που προβλέπεται στο άρθρο 7 του κανονισμού (ΕΕ) 2019/1022, καθώς και ως ανώτατα όρια αλιευμάτων για την κόκκινη γαρίδα ( Aristeus antennatus ) και την κόκκινη γιγαντογαρίδα ( Aristaeomorpha foliacea ) σε βαθιά ύδατα, σύμφωνα με τις επιστημονικές γνωμοδοτήσεις και με το άρθρο 7 παράγραφος 3 στοιχείο β) του εν λόγω κανονισμού. Η ΕΤΟΕΑ εξέφρασε τη γνώμη ότι, προκειμένου να επιτευχθούν οι στόχοι ΜΒΑ το 2025 για όλα τα ιχθυαποθέματα της δυτικής Μεσογείου Θάλασσας, είναι αναγκαίο να αναληφθεί περαιτέρω δράση και να μειωθεί σημαντικά η θνησιμότητα λόγω αλιείας για τις μηχανότρατες. Με βάση την εν λόγω γνωμοδότηση, για το 2024, η μέγιστη επιτρεπόμενη αλιευτική προσπάθεια για τις μηχανότρατες στη δυτική Μεσόγειο Θάλασσα θα πρέπει να μειωθεί κατά 9,5 % σε σύγκριση με τη βάση αναφοράς από το 2015 έως το 2017, ποσοστό που θα πρέπει να αφαιρεθεί από τη μέγιστη επιτρεπόμενη αλιευτική προσπάθεια που καθορίστηκε για το 2023 με τον κανονισμό (ΕΕ) 2023/195 του Συμβουλίου . Το 2023 η ΕΤΟΕΑ εξέφρασε τη γνώμη ότι τα παραγαδιάρικα έχουν αντίκτυπο στους γεννήτορες, δεδομένου ότι τα παραγαδιάρικα συμβάλλουν στο 7 % των εκφορτώσεων μπακαλιάρου στις γεωγραφικές υποπεριοχές (ΓΥΠ) της Γενικής Επιτροπής Αλιείας για τη Μεσόγειο (ΓΕΑΜ) 1, 2, 5, 6 και 7, στο 13 % των συνολικών εκφορτώσεων στην ΓΥΠ 10 και στο 6 % στις ΓΥΠ 8, 9, 10 και 11. Το 2023 η ΕΤΟΕΑ εξέφρασε επίσης τη γνώμη ότι η βιομάζα αποθέματος αναπαραγωγής μπακαλιάρου μερλούκιου στις ΓΥΠ 1, 5, 6 και 7 και στις ΓΥΠ 8, 9, 10 και 11 εξακολουθεί να βρίσκεται κάτω από το οριακό σημείο αναφοράς διατήρησης (BLIM) κατά την έννοια του άρθρου 2 σημείο 10) του κανονισμού (ΕΕ) 2019/1022 και ότι τα αλιεύματα πρέπει να μειωθούν κατά τουλάχιστον 89 % στις ΓΥΠ 1, 5, 6 και 7 και 40 % στις ΓΥΠ 8, 9, 10, και 11 ώστε να επιτευχθεί FMSY το 2024. Ενδείκνυται συνεπώς να διατηρηθεί, για το 2024, η μέγιστη επιτρεπόμενη αλιευτική προσπάθεια για τα παραγαδιάρικα στα ίδια επίπεδα που καθορίστηκαν για το 2023 από τον κανονισμό (ΕΕ) 2023/195, με βάση το άρθρο 7 παράγραφος 5 του κανονισμού (ΕΕ) 2019/1022. Το 2023 η ΕΤΟΕΑ εξέφρασε τη γνώμη ότι η θνησιμότητα λόγω αλιείας της κόκκινης γαρίδας στις ΓΥΠ 1, 2, 5, 6 και 7 εξακολουθεί να απέχει πολύ από τα βιώσιμα επίπεδα και, ως εκ τούτου, απαιτούνται περαιτέρω μέτρα διαχείρισης. Ειδικότερα, η ΕΤΟΕΑ εξέφρασε τη γνώμη ότι, προκειμένου να επιτευχθεί FMSY έως το 2024, τα αλιεύματα θα πρέπει να μειωθούν κατά μέσο όρο κατά 58 % και συγκεκριμένα 56 % στις ΓΥΠ 1 και 2, 59 % στη ΓΥΠ 5 και 61 % στις ΓΥΠ 6 και 7. Σύμφωνα με το άρθρο 7 παράγραφος 3 στοιχείο β) του κανονισμού (ΕΕ) 2019/1022, ενδείκνυται συνεπώς να συμπληρωθεί το καθεστώς αλιευτικής προσπάθειας με ανώτατα όρια αλιευμάτων. Τα ανώτατα όρια αλιευμάτων για την κόκκινη γαρίδα στις ΓΥΠ 1, 2, 5, 6 και 7 θα πρέπει να μειωθούν κατά 5 % σε σύγκριση με τις αλιευτικές δυνατότητες που έχουν καθοριστεί για το 2023 με τον κανονισμό (ΕΕ) 2023/195. Το 2023 η ΕΤΟΕΑ εξέφρασε τη γνώμη ότι απαιτούνται περαιτέρω μέτρα διαχείρισης για την κόκκινη γαρίδα στις ΓΥΠ 8, 9, 10 και 11 και συνέστησε να μειωθούν τα συνολικά αλιεύματα κατά 39 %. Ενδείκνυται συνεπώς να συμπληρωθεί το καθεστώς αλιευτικής προσπάθειας με ανώτατα όρια αλιευμάτων. Τα ανώτατα όρια αλιευμάτων για την κόκκινη γαρίδα στις ΓΥΠ 8, 9, 10 και 11 θα πρέπει να μειωθούν κατά 3 % σε σύγκριση με τις αλιευτικές δυνατότητες που είχαν καθοριστεί για το 2023 με τον κανονισμό (ΕΕ) 2023/195. Το 2023, η ΕΤΟΕΑ εξέφρασε τη γνώμη ότι απαιτούνται περαιτέρω μέτρα διαχείρισης για την κόκκινη γιγαντογαρίδα στις ΓΥΠ 8, 9, 10 και 11 και συνέστησε να μειωθούν τα συνολικά αλιεύματα κατά 31 %. Ενδείκνυται συνεπώς να συμπληρωθεί το καθεστώς αλιευτικής προσπάθειας με ανώτατα όρια αλιευμάτων. Τα ανώτατα όρια αλιευμάτων για την κόκκινη γιγαντογαρίδα στις ΓΥΠ 8, 9, 10 και 11 θα πρέπει να μειωθούν κατά 3 % σε σύγκριση με τις αλιευτικές δυνατότητες που είχαν καθοριστεί για το 2023 με τον κανονισμό (ΕΕ) 2023/195. Κατά την 43η ετήσια συνεδρίασή της το 2019, η ΓΕΑΜ εξέδωσε τη σύσταση GFCM/43/2019/5 σχετικά με πολυετές σχέδιο διαχείρισης για βιώσιμη βενθοπελαγική αλιεία στην Αδριατική Θάλασσα (γεωγραφικές υποπεριοχές 17 και 18 της ΓΕΑΜ), με την οποία θεσπίστηκε από το 2020 έως το 2026 καθεστώς αλιευτικής προσπάθειας και ανώτατο όριο αλιευτικής ικανότητας του στόλου για ορισμένα βενθοπελαγικά αποθέματα. Τα μέτρα που αφορούν το 2024 θα πρέπει να εφαρμοστούν στο πλαίσιο του ενωσιακού δικαίου. Κατά την 46η ετήσια συνεδρίασή της το 2023, η ΓΕΑΜ εξέδωσε τη σύσταση GFCM/46/2023/6 σχετικά με την εφαρμογή καθεστώτος αλιευτικής προσπάθειας για βασικά βενθοπελαγικά αποθέματα στην Αδριατική Θάλασσα το 2024 (ΓΥΠ 17 και 18), ως απόρροια της σύστασης GFCM/43/2019/5. Η σύσταση GFCM/46/2023/6 προβλέπει μείωση του καθεστώτος αλιευτικής προσπάθειας για τις μηχανότρατες με πόρτες (OTB) κατά 4 % και διατήρηση των επιπέδων αλιευτικής προσπάθειας του 2023 για τις δοκότρατες. Προκειμένου να εφαρμοστούν τα μέτρα αυτά στο πλαίσιο του ενωσιακού δικαίου, θα πρέπει συνεπώς να αφαιρεθεί 4 % από τη μέγιστη επιτρεπόμενη αλιευτική προσπάθεια για τις μηχανότρατες με πόρτες (OTB) η οποία είχε καθοριστεί για το 2023 με τον κανονισμό (ΕΕ) 2023/195 και η μέγιστη επιτρεπόμενη αλιευτική προσπάθεια για τις δοκότρατες θα πρέπει να διατηρηθεί στα επίπεδα του 2023. Κατά την 44η ετήσια συνεδρίασή της το 2021, η ΓΕΑΜ εξέδωσε τη σύσταση GFCM/44/2021/20 σχετικά με πολυετές σχέδιο διαχείρισης για τη βιώσιμη εκμετάλλευση αποθεμάτων μικρών πελαγικών ειδών στην Αδριατική Θάλασσα (γεωγραφικές υποπεριοχές 17 και 18 της ΓΕΑΜ), με την οποία θεσπίστηκε από το 2022 έως το 2029 ανώτατο επίπεδο αλιευμάτων και συναφές ανώτατο όριο αλιευτικής ικανότητας του στόλου των γρι-γρι και των πελαγικών μηχανότρατων που αλιεύουν μικρά πελαγικά είδη, με παρέκκλιση για τους εθνικούς στόλους που αριθμούν λιγότερα από δέκα γρι-γρι ή πελαγικές μηχανότρατες που αλιεύουν ενεργώς αποθέματα μικρών πελαγικών ειδών. Τα μέτρα που αφορούν το 2024 θα πρέπει να εφαρμοστούν στο πλαίσιο του ενωσιακού δικαίου. Κατά την 46η ετήσια συνεδρίασή της το 2023, η ΓΕΑΜ εξέδωσε τη σύσταση GFCM/46/2023/5 σχετικά με την παράταση του μεταβατικού καθεστώτος αλιείας και τη θέσπιση ορίου αλιευμάτων για το 2024 για τα αποθέματα μικρών πελαγικών ειδών στην Αδριατική Θάλασσα (ΓΥΠ 17 και 18), ως απόρροια της σύστασης GFCM/44/2021/20. Η σύσταση GFCM/46/2023/5 προβλέπει μείωση των αλιευμάτων για τα μικρά πελαγικά είδη κατά 5 % για τον γαύρο και κατά 9 % για τη σαρδέλα σε σύγκριση με τα επίπεδα του 2023. Προκειμένου να εφαρμοστούν τα μέτρα αυτά στο πλαίσιο του ενωσιακού δικαίου, θα πρέπει συνεπώς να αφαιρεθούν 5 % για τον γαύρο και 9 % για τη σαρδέλα από το ανώτατο επίπεδο αλιευμάτων που είχε καθοριστεί για το 2023 με τον κανονισμό (ΕΕ) 2023/195. Λαμβανομένων υπόψη των ιδιαιτεροτήτων του σλοβενικού στόλου και του αμελητέου αντικτύπου του στα αποθέματα των μικρών πελαγικών ειδών και στα βενθοπελαγικά αποθέματα, και σύμφωνα με την παράγραφο 33 της σύστασης GFCM/44/2021/20 και την παράγραφο 13 της σύστασης GFCM/43/2019/5, ενδείκνυται να διατηρηθούν οι υφιστάμενες αλιευτικές πρακτικές και να διασφαλιστεί η πρόσβαση του σλοβενικού στόλου σε ελάχιστη ποσότητα μικρών πελαγικών ειδών και σε ελάχιστη κατανομή προσπάθειας για βενθοπελαγικά αποθέματα. Κατά την 46η ετήσια συνεδρίασή της το 2023, η ΓΕΑΜ εξέδωσε τη σύσταση GFCM/46/2023/16 σχετικά με μακροπρόθεσμο σχέδιο διαχείρισης για το ευρωπαϊκό χέλι. Η σύσταση διατηρεί, για το 2024, τα υφιστάμενα μεταβατικά μέτρα, την εξάμηνη περίοδο απαγόρευσης και την απαγόρευση της ερασιτεχνικής αλιείας. Επιπλέον, η εν λόγω σύσταση προβλέπει ότι τα συμβαλλόμενα μέρη πρέπει να εφαρμόσουν πρόσθετα μέτρα για τη μείωση της θνησιμότητας λόγω αλιείας του υαλόχελου κατά τουλάχιστον 30 % το 2024 σε σύγκριση με την περίοδο αναφοράς 2019-2021. Τα εν λόγω μέτρα πρέπει να εφαρμοστούν σε όλα τα θαλάσσια ύδατα της Μεσογείου, στα γλυκά ύδατα και στα υφάλμυρα ύδατα, όπως οι εκβολές ποταμών, οι παράκτιες λιμνοθάλασσες και τα μεταβατικά ύδατα, σύμφωνα με την εν λόγω σύσταση. Τα μέτρα αυτά θα πρέπει να εφαρμοστούν στο πλαίσιο του ενωσιακού δικαίου. Κατά την 46η ετήσια συνεδρίασή της το 2023, η ΓΕΑΜ εξέδωσε τη σύσταση GFCM/46/2023/13 σχετικά με σχέδιο διαχείρισης για τη βιώσιμη εκμετάλλευση του κόκκινου κοραλλιού ( Corallium rubrum ) στη Μεσόγειο Θάλασσα (γεωγραφικές υποπεριοχές 1 έως 27), η οποία παρέτεινε κατά ένα έτος τις διατάξεις της σύστασης GFCM/43/2019/4 με την οποία θεσπίστηκαν απαγόρευση αύξησης της αλιευτικής προσπάθειας διά του καθορισμού ανωτάτου ορίου στον αριθμό των αδειών αλιείας, και όρια συγκομιδής κόκκινου κοραλλιού. Τα μέτρα αυτά θα πρέπει να εφαρμοστούν στο πλαίσιο του ενωσιακού δικαίου. Κατά την 46η ετήσια συνεδρίασή της το 2023, η ΓΕΑΜ εξέδωσε τη σύσταση GFCM/46/2023/14 σχετικά με πολυετές σχέδιο διαχείρισης για τη βιώσιμη εκμετάλλευση του κυνηγού ( Coryphaena hippurus ) στη Μεσόγειο Θάλασσα (γεωγραφικές υποπεριοχές 1 έως 27). Η εν λόγω σύσταση θέσπισε, σύμφωνα με την προληπτική προσέγγιση και για τη μεταβατική περίοδο 2024-2026, ανώτατο όριο αλιευτικής ικανότητας του στόλου, απαγόρευση αύξησης της ικανότητας διατάξεων συγκέντρωσης ιχθύων (FAD) ανά σκάφος, όριο αλιευμάτων και χρονική απαγόρευση. Όσον αφορά την ερασιτεχνική αλιεία, η σύσταση GFCM/46/2023/14 προβλέπει επίσης ότι θα πρέπει να τηρείται ημερήσιο όριο αλιεύματος, καθώς και περίοδος απαγόρευσης για την εμπορική αλιεία. Τα μέτρα αυτά πρέπει να εφαρμοστούν στο πλαίσιο του ενωσιακού δικαίου για τη μεταβατική περίοδο από το 2024 έως το 2026. Τα μέτρα αυτά δεν θίγουν τα μέτρα διαχείρισης που θα εισηγηθεί η επιστημονική συμβουλευτική επιτροπή της ΓΕΑΜ για το μακροπρόθεσμο σχέδιο διαχείρισης της περιόδου 2027-2031. Κατά την 45η ετήσια συνεδρίασή της το 2022, η ΓΕΑΜ εξέδωσε τη σύσταση GFCM/45/2022/4 σχετικά με πολυετές σχέδιο διαχείρισης για τη βιώσιμη εκμετάλλευση των βενθοπελαγικών αποθεμάτων στο στενό της Σικελίας (γεωγραφικές υποπεριοχές 12 έως 16), με την οποία καταργούνται οι συστάσεις GFCM/44/2021/12 και GFCM/42/2018/5. Με τη σύσταση GFCM/45/2022/4 θεσπίστηκε καθεστώς αλιευτικής προσπάθειας για τον μπακαλιάρο μερλούκιο ( Merluccius merluccius ) και όρια αλιευμάτων για τις κόκκινες γαρίδες βαθέων υδάτων ( Parapenaeus longirostris ), καθώς και απαγόρευση αύξησης της αλιευτικής ικανότητας. Για το 2024, η εν λόγω σύσταση προβλέπει μείωση κατά 3 % των ορίων αλιευμάτων για τις κόκκινες γαρίδες βαθέων υδάτων. Προκειμένου να εφαρμοστούν τα μέτρα αυτά στο πλαίσιο του ενωσιακού δικαίου, θα πρέπει συνεπώς να αφαιρεθεί 3 % από τα ανώτατα επιτρεπόμενα όρια αλιευμάτων για την κόκκινη γαρίδα βαθέων υδάτων τα οποία είχαν καθοριστεί για το 2023 με τον κανονισμό (ΕΕ) 2023/195. Κατά την 45η ετήσια συνεδρίασή της το 2022, η ΓΕΑΜ εξέδωσε τη σύσταση GFCM/45/2022/5 σχετικά με πολυετές σχέδιο διαχείρισης για τη βιώσιμη εκμετάλλευση των αποθεμάτων κόκκινης γιγαντογαρίδας και κόκκινης γαρίδας στο στενό της Σικελίας (γεωγραφικές υποπεριοχές 12 έως 16), με την οποία καταργούνται οι συστάσεις GFCM/44/2021/7 και GFCM/43/2019/6. Με τη σύσταση GFCM/45/2022/5 θεσπίστηκαν όρια αλιευμάτων και απαγόρευση αύξησης της αλιευτικής ικανότητας. Για το 2024, η εν λόγω σύσταση προβλέπει μείωση κατά 3 % των ορίων αλιευμάτων για την κόκκινη γιγαντογαρίδα και την κόκκινη γαρίδα. Προκειμένου να εφαρμοστούν τα μέτρα αυτά στο πλαίσιο του ενωσιακού δικαίου, θα πρέπει συνεπώς να αφαιρεθεί 3 % από τα ανώτατα επιτρεπόμενα όρια αλιευμάτων για την κόκκινη γιγαντογαρίδα και την κόκκινη γαρίδα τα οποία είχαν καθοριστεί για το 2023 με τον κανονισμό (ΕΕ) 2023/195 . Κατά την 45η ετήσια συνεδρίασή της το 2022, η ΓΕΑΜ εξέδωσε τη σύσταση GFCM/45/2022/6 σχετικά με πολυετές σχέδιο διαχείρισης για τη βιώσιμη εκμετάλλευση των αποθεμάτων κόκκινης γιγαντογαρίδας και κόκκινης γαρίδας στο Ιόνιο Πέλαγος (γεωγραφικές υποπεριοχές 19 έως 21), με την οποία καταργούνται οι συστάσεις GFCM/44/2021/8 και GFCM/42/2018/4. Με τη σύσταση GFCM/45/2022/6 θεσπίστηκαν όρια αλιευμάτων και απαγόρευση αύξησης της αλιευτικής ικανότητας. Για το 2024, η εν λόγω σύσταση προβλέπει μείωση κατά 3 % των ορίων αλιευμάτων για την κόκκινη γιγαντογαρίδα και την κόκκινη γαρίδα. Προκειμένου να εφαρμοστούν τα μέτρα αυτά στο πλαίσιο του ενωσιακού δικαίου, θα πρέπει συνεπώς να αφαιρεθεί 3 % από τα ανώτατα επιτρεπόμενα όρια αλιευμάτων για την κόκκινη γιγαντογαρίδα και την κόκκινη γαρίδα τα οποία είχαν καθοριστεί για το 2023 με τον κανονισμό (ΕΕ) 2023/195. Κατά την 45 η ετήσια συνεδρίασή της το 2022, η ΓΕΑΜ εξέδωσε τη σύσταση GFCM/45/2022/7 σχετικά με πολυετές σχέδιο διαχείρισης για τη βιώσιμη εκμετάλλευση των αποθεμάτων κόκκινης γιγαντογαρίδας και κόκκινης γαρίδας στη Θάλασσα της Ανατολικής Μεσογείου (γεωγραφικές υποπεριοχές 24 έως 27), με την οποία καταργούνται οι συστάσεις GFCM/44/2021/8 και GFCM/42/2018/4. Με τη σύσταση GFCM/45/2022/7 θεσπίστηκαν όρια αλιευμάτων και απαγόρευση αύξησης της αλιευτικής ικανότητας. Για το 2024, η εν λόγω σύσταση προβλέπει μείωση κατά 3 % των ορίων αλιευμάτων για την κόκκινη γιγαντογαρίδα και την κόκκινη γαρίδα. Προκειμένου να εφαρμοστούν τα μέτρα αυτά στο πλαίσιο του ενωσιακού δικαίου, θα πρέπει συνεπώς να αφαιρεθεί 3 % από τα ανώτατα επιτρεπόμενα όρια αλιευμάτων για την κόκκινη γιγαντογαρίδα και την κόκκινη γαρίδα τα οποία είχαν καθοριστεί για το 2023 με τον κανονισμό (ΕΕ) 2023/195. Κατά την 45η ετήσια συνεδρίασή της το 2022, η ΓΕΑΜ εξέδωσε τη σύσταση GFCM/45/2022/3 σχετικά με πολυετές σχέδιο διαχείρισης για τη βιώσιμη εκμετάλλευση του πελαγίσιου λυθρινιού ( Pagellus bogaraveo ) στο Πέλαγος Αλμποράν (γεωγραφικές υποπεριοχές 1 έως 3), με την οποία καταργούνται οι συστάσεις GFCM/44/2021/4, GFCM/43/2019/2 και GFCM/41/2017/2. Με τη σύσταση GFCM/45/2022/3 θεσπίστηκαν μέγιστα επίπεδα αλιευμάτων για το 2023, το 2024 και το 2025, μέγιστος αριθμός επιτρεπόμενων παραγαδιών και πετονιών χειρός και νέα μέτρα για την ερασιτεχνική αλιεία. Προκειμένου να εφαρμοστούν τα μέτρα αυτά στο πλαίσιο του ενωσιακού δικαίου, θα πρέπει συνεπώς να αφαιρεθεί 7 % από τα ανώτατα επιτρεπόμενα όρια αλιευμάτων για το πελαγίσιο λυθρίνι τα οποία είχαν καθοριστεί για το 2023 με τον κανονισμό (ΕΕ) 2023/195. Κατά την 43η ετήσια συνεδρίασή της το 2019, η ΓΕΑΜ εξέδωσε τη σύσταση GFCM/43/2019/3 για την τροποποίηση της σύστασης GFCM/41/2017/4 σχετικά με πολυετές σχέδιο διαχείρισης για την αλιεία καλκανιού ( Scophthalmus maximus ) στον Εύξεινο Πόντο (γεωγραφική υποπεριοχή 29 της ΓΕΑΜ). Η σύσταση GFCM/43/2019/3 εισήγαγε από το 2020 έως το 2024 ένα επικαιροποιημένο περιφερειακό TAC και ένα καθεστώς κατανομής ποσοστώσεων για το καλκάνι, καθώς και περαιτέρω μέτρα διατήρησης, ειδικότερα μια δίμηνη περίοδο απαγόρευσης και περιορισμό των ημερών αλιείας σε 180 ημέρες ετησίως. Σύμφωνα με τη σύσταση GFCM/43/2019/3, αυτά τα περαιτέρω μέτρα διατήρησης συνδέονται λειτουργικά με τις αλιευτικές δυνατότητες, δεδομένου ότι, χωρίς τα εν λόγω μέτρα, το επίπεδο TAC για το καλκάνι θα πρέπει να μειωθεί ώστε να διασφαλιστεί η ανάκαμψή του. Τα μέτρα αυτά θα πρέπει να εφαρμοστούν στο πλαίσιο του ενωσιακού δικαίου. Κατά την 46η ετήσια συνεδρίασή της το 2023, η ΓΕΑΜ εξέδωσε τη σύσταση GFCM/46/2023/7 σχετικά με πολυετές σχέδιο διαχείρισης για την αλιεία καλκανιού στον Εύξεινο Πόντο (γεωγραφική υποπεριοχή 29), με την οποία τροποποιείται η σύσταση GFCM/43/2019/3. Η εν λόγω σύσταση διατήρησε τα υφιστάμενα TAC έως τις 31 Δεκεμβρίου 2024. Τα μέτρα αυτά θα πρέπει να εφαρμοστούν στο πλαίσιο του ενωσιακού δικαίου. Κατά την 46η ετήσια συνεδρίασή της το 2023, η ΓΕΑΜ ενέκρινε τη μεταφορά της αχρησιμοποίητης ποσόστωσης της Ένωσης για το καλκάνι το 2022, λόγω της έκτακτης κατάστασης που έχει διαμορφωθεί από το περιφερειακό πλαίσιο στον Εύξεινο Πόντο. Το μέτρο αυτό θα πρέπει να εφαρμοστεί στο πλαίσιο του ενωσιακού δικαίου. Οι αλιευτικές δυνατότητες που προκύπτουν από την εν λόγω υποχρησιμοποίηση θα πρέπει να κατανεμηθούν με βάση την αντίστοιχη συμβολή κάθε κράτους μέλους στην υποχρησιμοποίηση, χωρίς να τροποποιηθεί η κλείδα κατανομής που ορίζεται στον κανονισμό (ΕΕ) 2023/195 για την ετήσια κατανομή των TAC. Με βάση τις επιστημονικές γνωμοδοτήσεις της ομάδας εργασίας της ΓΕΑΜ για τον Εύξεινο Πόντο, θα πρέπει να διατηρηθεί το τρέχον επίπεδο θνησιμότητας λόγω αλιείας της παπαλίνας ( Sprattus sprattus ), ώστε να διασφαλιστεί η βιωσιμότητα των αποθεμάτων παπαλίνας στον Εύξεινο Πόντο. Συνεπώς, ενδείκνυται να συνεχιστεί ο καθορισμός αυτόνομης ποσόστωσης για τα εν λόγω αποθέματα. Η χρήση αλιευτικών δυνατοτήτων που παρέχονται σε ενωσιακά αλιευτικά σκάφη και καθορίζονται στον παρόντα κανονισμό διέπεται από τον κανονισμό (ΕΚ) αριθ. 1224/2009 του Συμβουλίου , και ιδίως από τα άρθρα 33 και 34 αυτού σχετικά με την καταγραφή των αλιευμάτων και της αλιευτικής προσπάθειας και την κοινοποίηση στοιχείων σχετικά με την εξάντληση των αλιευτικών δυνατοτήτων. Ως εκ τούτου, είναι αναγκαίο να προσδιοριστούν οι κωδικοί τους οποίους πρέπει να χρησιμοποιούν τα κράτη μέλη κατά την αποστολή στοιχείων στην Επιτροπή σχετικά με εκφορτώσεις αποθεμάτων που διέπονται από τον παρόντα κανονισμό. Προκειμένου να προωθηθεί η χρήση επιλεκτικών εργαλείων και να καθοριστούν αποτελεσματικές περιοχές απαγόρευσης για την προστασία των ιχθυδίων και των γεννητόρων, με τον κανονισμό (ΕΕ) 2022/110 του Συμβουλίου θεσπίστηκε μηχανισμός αντιστάθμισης όσον αφορά το καθεστώς αλιευτικής προσπάθειας για τις μηχανότρατες. Δεδομένου ότι η ΕΤΟΕΑ εξακολουθεί να συνιστά το 2024 την περαιτέρω βελτίωση της επιλεκτικότητας των αλιευτικών εργαλείων και των αποτελεσματικών περιοχών απαγόρευσης για την προστασία των ιχθυδίων και των γεννητόρων, ενδείκνυται να κατανεμηθεί το 4,5 % των ημερών αλιείας. Εάν ένα σκάφος πληροί δύο όρους, ένα κράτος μέλος μπορεί να αυξήσει την πρόσθετη κατανομή ημερών αλιείας στο 5 %. Εάν ένα σκάφος πληροί τουλάχιστον τρεις όρους, ένα κράτος μέλος μπορεί να αυξήσει την πρόσθετη κατανομή ημερών αλιείας στο 6 %. Ο κανονισμός (ΕΚ) αριθ. 847/96 του Συμβουλίου προβλέπει συμπληρωματικούς όρους για την ετήσια διαχείριση των TAC, περιλαμβανομένων διατάξεων όσον αφορά την ευελιξία για τα προληπτικά και τα αναλυτικά TAC στα άρθρα του 3 και 4. Σύμφωνα με το άρθρο 2 του εν λόγω κανονισμού, κατά τον καθορισμό των ΤΑC, το Συμβούλιο πρέπει να αποφασίζει ποια αποθέματα δεν θα υπόκεινται στα άρθρα 3 και 4 του εν λόγω κανονισμού, ιδίως με βάση τη βιολογική κατάσταση των αποθεμάτων. Ως εκ τούτου, προκειμένου να αποφευχθεί η υπερβολική ευελιξία που θα υπονόμευε την αρχή της ορθολογικής και υπεύθυνης εκμετάλλευσης των έμβιων βιολογικών πόρων της θάλασσας, θα εμπόδιζε την επίτευξη των στόχων της ΚΑΠ και θα προκαλούσε επιδείνωση της βιολογικής κατάστασης των αποθεμάτων, θα πρέπει να καταστεί σαφές ότι το άρθρο 3 παράγραφοι 2 και 3 και το άρθρο 4 του κανονισμού (ΕΚ) αριθ. 847/96 εφαρμόζονται στα αναλυτικά TAC μόνο σε περίπτωση που δεν γίνεται χρήση της ευελιξίας από έτος σε έτος, η οποία προβλέπεται στο άρθρο 15 παράγραφος 9 του κανονισμού (ΕΕ) αριθ. 1380/2013. Για να αποφευχθεί η διακοπή των αλιευτικών δραστηριοτήτων και να διασφαλιστεί ο βιοπορισμός των αλιέων της Ένωσης, ο παρών κανονισμός θα πρέπει να εφαρμοστεί από την 1η Ιανουαρίου 2024. Για λόγους επείγοντος, ο παρών κανονισμός θα πρέπει να αρχίσει να ισχύει την επομένη της δημοσίευσής του, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΤΙΤΛΟΣ I ΓΕΝΙΚΕΣ ΔΙΑΤΑΞΕΙΣ Άρθρο 1 Πεδίο εφαρμογής 1. Ο παρών κανονισμός εφαρμόζεται στα ενωσιακά αλιευτικά σκάφη που αλιεύουν στη Μεσόγειο Θάλασσα και στον Εύξεινο Πόντο τα ακόλουθα αποθέματα ιχθύων: α) ευρωπαϊκό χέλι ( Anguilla anguilla ), κόκκινο κοράλλι ( Corallium rubrum ) και κυνηγό ( Coryphaena hippurus ) στη Μεσόγειο Θάλασσα· β) κόκκινη γαρίδα ( Aristeus antennatus ), κόκκινη γαρίδα βαθέων υδάτων ( Parapenaeus longirostris ), κόκκινη γιγαντογαρίδα ( Aristaeomorpha foliacea ), μπακαλιάρο μερλούκιο ( Merluccius merluccius ), καραβίδα ( Nephrops norvegicus ) και κουτσομούρα ( Mullus barbatus ) στη δυτική Μεσόγειο Θάλασσα· γ) γαύρο ( Engraulis encrasicolus ) και σαρδέλα ( Sardina pilchardus ) στην Αδριατική Θάλασσα· δ) μπακαλιάρο μερλούκιο ( Merluccius merluccius ), καραβίδα ( Nephrops norvegicus ), γλώσσα ( Solea solea ), κόκκινη γαρίδα βαθέων υδάτων ( Parapenaeus longirostris ) και κουτσομούρα ( Mullus barbatus ) στην Αδριατική Θάλασσα· ε) μπακαλιάρο μερλούκιο ( Merluccius merluccius ) και κόκκινη γαρίδα βαθέων υδάτων ( Parapenaeus longirostris ) στο στενό της Σικελίας· στ) κόκκινη γιγαντογαρίδα ( Aristaeomorpha foliacea ) και κόκκινη γαρίδα ( Aristeus antennatus ) στο στενό της Σικελίας, στο Ιόνιο Πέλαγος και στη Θάλασσα της Ανατολικής Μεσογείου· ζ) πελαγίσιο λυθρίνι ( Pagellus bogaraveo ) στο Πέλαγος Αλμποράν· η) παπαλίνα ( Sprattus sprattus ) και καλκάνι ( Scophthalmus maximus ) στον Εύξεινο Πόντο. 2. Ο παρών κανονισμός εφαρμόζεται επίσης σε άλλες ενωσιακές αλιευτικές δραστηριότητες, συμπεριλαμβανομένης της ερασιτεχνικής αλιείας, όπου αυτές αναφέρονται ρητά στις συναφείς διατάξεις. Άρθρο 2 Ορισμοί Για τους σκοπούς του παρόντος κανονισμού, ισχύουν οι ορισμοί του άρθρου 4 παράγραφος 1 του κανονισμού (ΕΕ) αριθ. 1380/2013. Επιπλέον, ισχύουν οι ακόλουθοι ορισμοί: α) "διεθνή ύδατα": τα ύδατα που δεν υπάγονται στην κυριαρχία ή τη δικαιοδοσία κανενός κράτους· β) "ερασιτεχνική αλιεία": οι μη εμπορικές αλιευτικές δραστηριότητες στο πλαίσιο των οποίων αλιεύονται θαλάσσιοι έμβιοι υδρόβιοι πόροι για αναψυχή, τουρισμό ή άθληση· γ) "συνολικό επιτρεπόμενο αλίευμα" ή (TAC): i) σε τύπους αλιείας που υπόκεινται στην εξαίρεση από την υποχρέωση εκφόρτωσης που αναφέρεται στο άρθρο 15 παράγραφοι 4 έως 7 του κανονισμού (ΕΕ) αριθ. 1380/2013, η ποσότητα αλιεύματος που μπορεί να εκφορτώνεται από κάθε απόθεμα ετησίως· ii) σε όλους τους άλλους τύπους αλιείας, η ποσότητα αλιεύματος που μπορεί να αλιεύεται από κάθε απόθεμα κατά τη διάρκεια ενός έτους· i) σε τύπους αλιείας που υπόκεινται στην εξαίρεση από την υποχρέωση εκφόρτωσης που αναφέρεται στο άρθρο 15 παράγραφοι 4 έως 7 του κανονισμού (ΕΕ) αριθ. 1380/2013, η ποσότητα αλιεύματος που μπορεί να εκφορτώνεται από κάθε απόθεμα ετησίως· ii) σε όλους τους άλλους τύπους αλιείας, η ποσότητα αλιεύματος που μπορεί να αλιεύεται από κάθε απόθεμα κατά τη διάρκεια ενός έτους·i) σε τύπους αλιείας που υπόκεινται στην εξαίρεση από την υποχρέωση εκφόρτωσης που αναφέρεται στο άρθρο 15 παράγραφοι 4 έως 7 του κανονισμού (ΕΕ) αριθ. 1380/2013, η ποσότητα αλιεύματος που μπορεί να εκφορτώνεται από κάθε απόθεμα ετησίως·ii) σε όλους τους άλλους τύπους αλιείας, η ποσότητα αλιεύματος που μπορεί να αλιεύεται από κάθε απόθεμα κατά τη διάρκεια ενός έτους· δ) "ποσόστωση": η αναλογία του TAC που κατανέμεται στην Ένωση ή σε κράτος μέλος· ε) "αυτόνομη ποσόστωση της Ένωσης": όριο αλιευμάτων που κατανέμεται αυτόνομα στα αλιευτικά σκάφη της Ένωσης ελλείψει συμφωνημένου TAC· στ) "αναλυτική ποσόστωση": αυτόνομη ποσόστωση της Ένωσης για την οποία διατίθεται αναλυτική εκτίμηση· ζ) "αναλυτική εκτίμηση": ποσοτική αξιολόγηση των τάσεων που παρουσιάζει συγκεκριμένο απόθεμα, βασιζόμενη σε δεδομένα σχετικά με τη βιολογία και την εκμετάλλευση του αποθέματος, η ποιότητα των οποίων έχει κριθεί από την επιστημονική εξέταση επαρκής για την παροχή επιστημονικών γνωμοδοτήσεων σχετικά με εναλλακτικές επιλογές για τα μελλοντικά αλιεύματα· η) "διάταξη συγκέντρωσης ιχθύων" (FAD): οποιοσδήποτε αγκυροβολημένος εξοπλισμός ο οποίος επιπλέει στην επιφάνεια της θαλάσσης με στόχο την προσέλκυση ιχθύων. Άρθρο 3 Αλιευτικές ζώνες Για τους σκοπούς του παρόντος κανονισμού, ισχύουν οι ακόλουθοι ορισμοί γεωγραφικών ζωνών: α) "γεωγραφικές υποπεριοχές της ΓΕΑΜ": οι περιοχές που ορίζονται στο παράρτημα I του κανονισμού (ΕΕ) 2023/2124 του Ευρωπαϊκού Κοινοβουλίου και το Συμβουλίου · β) "Μεσόγειος Θάλασσα": τα ύδατα στις γεωγραφικές υποπεριοχές 1 έως 27 της ΓΕΑΜ, όπως ορίζονται στο παράρτημα I του κανονισμού (ΕΕ) 2023/2124· γ) "δυτική Μεσόγειος Θάλασσα": τα ύδατα στις γεωγραφικές υποπεριοχές 1, 2, 5, 6, 7, 8, 9, 10 και 11 της ΓΕΑΜ, όπως ορίζονται στο παράρτημα I του κανονισμού (ΕΕ) 2023/2124· δ) "Αδριατική Θάλασσα": τα ύδατα στις γεωγραφικές υποπεριοχές 17 και 18 της ΓΕΑΜ, όπως ορίζονται στο παράρτημα I του κανονισμού (ΕΕ) 2023/2124· ε) "στενό της Σικελίας": τα ύδατα στις γεωγραφικές υποπεριοχές 12, 13, 14, 15 και 16 της ΓΕΑΜ, όπως ορίζονται στο παράρτημα I του κανονισμού (ΕΕ) 2023/2124· στ) "Ιόνιο Πέλαγος": τα ύδατα στις γεωγραφικές υποπεριοχές 19, 20 και 21 της ΓΕΑΜ, όπως ορίζονται στο παράρτημα I του κανονισμού (ΕΕ) 2023/2124· ζ) "Θάλασσα της Ανατολικής Μεσογείου": τα ύδατα στις γεωγραφικές υποπεριοχές 24, 25, 26 και 27 της ΓΕΑΜ, όπως ορίζονται στο παράρτημα I του κανονισμού (ΕΕ) 2023/2124· η) "Πέλαγος Αλμποράν": τα ύδατα στις γεωγραφικές υποπεριοχές 1, 2 και 3 της ΓΕΑΜ, όπως ορίζονται στο παράρτημα I του κανονισμού (ΕΕ) 2023/2124· θ) "Εύξεινος Πόντος" (Μαύρη Θάλασσα): τα ύδατα στη γεωγραφική υποπεριοχή 29 της ΓΕΑΜ, όπως ορίζεται στο παράρτημα I του κανονισμού (ΕΕ) 2023/2124. ΤΙΤΛΟΣ ΙΙ ΑΛΙΕΥΤΙΚΕΣ ΔΥΝΑΤΟΤΗΤΕΣ ΓΙΑ ΕΝΩΣΙΑΚΑ ΑΛΙΕΥΤΙΚΑ ΣΚΑΦΗ Κεφάλαιο Ι Μεσόγειος Θάλασσα Άρθρο 4 Ευρωπαϊκό χέλι 1. Το παρόν άρθρο εφαρμόζεται στις γεωγραφικές υποπεριοχές 1 έως 27 της ΓΕΑΜ, στα υφάλμυρα ύδατα και στα γλυκά ύδατα. Τα υφάλμυρα ύδατα περιλαμβάνουν εκβολές ποταμών, παράκτιες λιμνοθάλασσες και μεταβατικά ύδατα. 2. Απαγορεύεται η άσκηση εμπορικών αλιευτικών δραστηριοτήτων για το ευρωπαϊκό χέλι, είτε ως στοχευόμενο είδος είτε ως παρεμπίπτον αλίευμα, σε όλα τα στάδια της ζωής του για περίοδο τουλάχιστον έξι μηνών. Προς τούτο, κάθε ενδιαφερόμενο κράτος μέλος καθορίζει μία ή περισσότερες περιόδους απαγόρευσης με την επιφύλαξη των ακόλουθων: α) κατά περίπτωση, η περίοδος ή οι περίοδοι απαγόρευσης μπορούν να διαφέρουν εντός ενός κράτους μέλους από μία αλιευτική ζώνη σε άλλη, ώστε να λαμβάνεται υπόψη το γεωγραφικό και χρονικό πρότυπο μετανάστευσης του χελιού στα διάφορα στάδια της ζωής του· β) η περίοδος ή οι περίοδοι απαγόρευσης διαρκούν είτε έξι, τουλάχιστον, συνεχόμενους μήνες, είτε αθροιστικά έξι μήνες σύμφωνα με τους όρους που καθορίζονται στην παράγραφο 3· και γ) η περίοδος ή οι περίοδοι απαγόρευσης είναι συνεπείς προς τους στόχους διατήρησης που ορίζονται στον κανονισμό (ΕΚ) αριθ. 1100/2007 του Συμβουλίου , τα ισχύοντα εθνικά σχέδια διαχείρισης και τα χρονικά πρότυπα μετανάστευσης του χελιού στο αντίστοιχο στάδιο ζωής του στο ενδιαφερόμενο κράτος μέλος. 3. Η περίοδος απαγόρευσης διαρκεί από την 1η Ιανουαρίου έως την 31η Μαρτίου 2024, και κάθε ενδιαφερόμενο κράτος μέλος καθορίζει πρόσθετη τρίμηνη περίοδο απαγόρευσης μεταξύ 1ης Απριλίου και 30ής Νοεμβρίου 2024. 4. Απαγορεύεται η ερασιτεχνική αλιεία ευρωπαϊκού χελιού σε όλα τα στάδια της ζωής του. 5. Τα κράτη μέλη εφαρμόζουν πρόσθετα μέτρα για τη μείωση της θνησιμότητας λόγω αλιείας για το ευρωπαϊκό χέλι συνολικού μήκους μικρότερου των 12 cm. Η εν λόγω μείωση αντιπροσωπεύει μείωση τουλάχιστον κατά 30 % σε σύγκριση με την περίοδο αναφοράς 2019-2021. 6. Κάθε ενδιαφερόμενο κράτος μέλος ενημερώνει την Επιτροπή για: α) την περίοδο απαγόρευσης ή τις περιόδους απαγόρευσης που έχει καθορίσει σύμφωνα με τις παραγράφους 2 και 3, έως την 1η Μαρτίου 2024· β) τα εθνικά μέτρα που αφορούν την περίοδο ή τις περιόδους απαγόρευσης που έχει καθορίσει σύμφωνα με τις παραγράφους 2 και 3, εντός δύο εβδομάδων από τη θέσπισή τους· και γ) τα μέτρα που έχουν θεσπιστεί σύμφωνα με την παράγραφο 5 έως την 31η Μαρτίου 2024. Άρθρο 5 Κόκκινο κοράλλι 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές αλιευτικές δραστηριότητες για τη συγκομιδή κόκκινου κοραλλιού (Corallium rubrum), και συγκεκριμένα στη στοχευμένη και ερασιτεχνική αλιεία στη Μεσόγειο Θάλασσα. 2. Για τη στοχευμένη αλιεία, ο μέγιστος αριθμός αδειών αλιείας και οι μέγιστες ποσότητες αποθεμάτων κόκκινων κοραλλιών που συλλέγονται από ενωσιακά αλιευτικά σκάφη και σε ενωσιακές δραστηριότητες συγκομιδής δεν υπερβαίνουν τα επίπεδα που ορίζονται στο παράρτημα I. 3. Απαγορεύεται στα ενωσιακά αλιευτικά σκάφη που υπόκεινται στην παράγραφο 2 η μεταφόρτωση κόκκινων κοραλλιών στη θάλασσα. 4. Όσον αφορά την ερασιτεχνική αλιεία, τα κράτη μέλη λαμβάνουν τα αναγκαία μέτρα για την απαγόρευση της συγκομιδής και της διατήρησης επί του σκάφους, της μεταφόρτωσης ή της εκφόρτωσης κόκκινων κοραλλιών. Άρθρο 6 Κυνηγός 1. Το παρόν άρθρο εφαρμόζεται σε όλες τις εμπορικές δραστηριότητες πελαγικής αλιείας από ενωσιακά αλιευτικά σκάφη για την αλιεία κυνηγού (Coryphaena hippurus) με τη χρήση FAD στη Μεσόγειο Θάλασσα. Εφαρμόζεται επίσης στην ερασιτεχνική αλιεία κυνηγού στη Μεσόγειο Θάλασσα. 2. Η μέγιστη αλιευτική ικανότητα στόλου, εκφρασμένη σε αριθμό σκαφών, kW και ολική χωρητικότητα (GT), ενωσιακών αλιευτικών σκαφών που επιτρέπεται να αλιεύουν κυνηγό καθορίζεται στο παράρτημα II. 3. Ο μέγιστος αριθμός FAD ανά σκάφος που επιτρέπεται να αλιεύει κυνηγό καθορίζεται στο παράρτημα II. 4. Το ανώτατο επίπεδο αλιευμάτων κυνηγού δεν υπερβαίνει τα επίπεδα που καθορίζονται στο παράρτημα II. 5. Για την ερασιτεχνική αλιεία, ο μέγιστος αριθμός αλιευμάτων περιορίζεται σε 10 kg ή πέντε ψάρια οιουδήποτε μεγέθους ανά άτομο ανά ημέρα, και κατά την περίοδο από 15 Αυγούστου έως 31 Δεκεμβρίου. Κεφάλαιο ΙΙ Δυτική Μεσόγειος Θάλασσα Άρθρο 7 Βενθοπελαγικά αποθέματα 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές δραστηριότητες αλίευσης των βενθοπελαγικών αποθεμάτων που αναφέρονται στο άρθρο 1 παράγραφος 2 του κανονισμού (ΕΕ) 2019/1022, στη δυτική Μεσόγειο Θάλασσα. 2. Η μέγιστη επιτρεπόμενη αλιευτική προσπάθεια για τις μηχανότρατες και τα παραγαδιάρικα καθορίζεται στο παράρτημα III του παρόντος κανονισμού. Τα κράτη μέλη διαχειρίζονται τη μέγιστη επιτρεπόμενη αλιευτική προσπάθεια σύμφωνα με το άρθρο 9 του κανονισμού (ΕΕ) 2019/1022 και τα άρθρα 26 έως 34 του κανονισμού (ΕΚ) αριθ. 1224/2009. 3. Η κατανομή των ανώτατων ορίων αλιευμάτων μεταξύ των κρατών μελών για τα ενωσιακά αλιευτικά σκάφη στα ενωσιακά ύδατα της δυτικής Μεσογείου Θάλασσας καθορίζεται επίσης στο παράρτημα III. 4. Η κατανομή των αλιευτικών δυνατοτήτων ανά κράτος μέλος, η οποία προβλέπεται στο παρόν άρθρο και στο παράρτημα III, πληροί τις ακόλουθες προϋποθέσεις: α) είναι σύμφωνη με τα κριτήρια που ορίζονται στο άρθρο 17 του κανονισμού (ΕΕ) αριθ. 1380/2013· β) δεν θίγει: i) τις ανταλλαγές που πραγματοποιούνται σύμφωνα με το άρθρο 16 παράγραφος 8 του κανονισμού (ΕΕ) αριθ. 1380/2013· ii) τις μειώσεις και τις ανακατανομές που πραγματοποιούνται σύμφωνα με το άρθρο 37 του κανονισμού (ΕΚ) αριθ. 1224/2009· iii) τις πρόσθετες εκφορτώσεις που επιτρέπονται βάσει του άρθρου 3 του κανονισμού (ΕΚ) αριθ. 847/96 ή βάσει του άρθρου 15 παράγραφος 9 του κανονισμού (ΕΕ) αριθ. 1380/2013· iv) τις ποσότητες που διατηρούνται σύμφωνα με το άρθρο 4 του κανονισμού (ΕΚ) αριθ. 847/96 ή μεταφέρονται δυνάμει του άρθρου 15 παράγραφος 9 του κανονισμού (ΕΕ) αριθ. 1380/2013· v) τις μειώσεις που πραγματοποιούνται σύμφωνα με τα άρθρα 105, 106 και 107 του κανονισμού (ΕΚ) αριθ. 1224/2009. i) τις ανταλλαγές που πραγματοποιούνται σύμφωνα με το άρθρο 16 παράγραφος 8 του κανονισμού (ΕΕ) αριθ. 1380/2013· ii) τις μειώσεις και τις ανακατανομές που πραγματοποιούνται σύμφωνα με το άρθρο 37 του κανονισμού (ΕΚ) αριθ. 1224/2009· iii) τις πρόσθετες εκφορτώσεις που επιτρέπονται βάσει του άρθρου 3 του κανονισμού (ΕΚ) αριθ. 847/96 ή βάσει του άρθρου 15 παράγραφος 9 του κανονισμού (ΕΕ) αριθ. 1380/2013· iv) τις ποσότητες που διατηρούνται σύμφωνα με το άρθρο 4 του κανονισμού (ΕΚ) αριθ. 847/96 ή μεταφέρονται δυνάμει του άρθρου 15 παράγραφος 9 του κανονισμού (ΕΕ) αριθ. 1380/2013· v) τις μειώσεις που πραγματοποιούνται σύμφωνα με τα άρθρα 105, 106 και 107 του κανονισμού (ΕΚ) αριθ. 1224/2009.i) τις ανταλλαγές που πραγματοποιούνται σύμφωνα με το άρθρο 16 παράγραφος 8 του κανονισμού (ΕΕ) αριθ. 1380/2013·ii) τις μειώσεις και τις ανακατανομές που πραγματοποιούνται σύμφωνα με το άρθρο 37 του κανονισμού (ΕΚ) αριθ. 1224/2009·iii) τις πρόσθετες εκφορτώσεις που επιτρέπονται βάσει του άρθρου 3 του κανονισμού (ΕΚ) αριθ. 847/96 ή βάσει του άρθρου 15 παράγραφος 9 του κανονισμού (ΕΕ) αριθ. 1380/2013·iv) τις ποσότητες που διατηρούνται σύμφωνα με το άρθρο 4 του κανονισμού (ΕΚ) αριθ. 847/96 ή μεταφέρονται δυνάμει του άρθρου 15 παράγραφος 9 του κανονισμού (ΕΕ) αριθ. 1380/2013·v) τις μειώσεις που πραγματοποιούνται σύμφωνα με τα άρθρα 105, 106 και 107 του κανονισμού (ΕΚ) αριθ. 1224/2009. Άρθρο 8 Μηχανισμός αντιστάθμισης 1. Για το σχετικό τμήμα του στόλου, ένα κράτος μέλος μπορεί να χορηγήσει το 2024 στα σκάφη που φέρουν τη σημαία του πρόσθετη κατανομή ημερών αλιείας που αντιστοιχεί σε 4,5 % υπολογιζόμενο σύμφωνα με την παράγραφο 4, υπό την προϋπόθεση ότι το σκάφος που φέρει τη σημαία του πληροί έναν από τους ακόλουθους όρους: α) το σκάφος χρησιμοποιεί δίχτυ τράτας με σάκο με τετράγωνα μάτια 45 mm προκειμένου να μειωθούν κατά τουλάχιστον 25 % τα αλιεύματα των ιχθυδίων μπακαλιάρου μερλούκιου· β) το σκάφος χρησιμοποιεί δίχτυ τράτας με σάκο με τετράγωνα μάτια 50 mm για τύπους αλιείας βαθέων υδάτων προκειμένου να μειωθούν κατά τουλάχιστον 25 % τα αλιεύματα κόκκινης γαρίδας με μήκος κελύφους κάτω των 25 mm στις γεωγραφικές υποπεριοχές 1, 2, 5, 6, 7, 8, 9, 10 και 11 και να μειωθούν κατά τουλάχιστον 25 % τα αλιεύματα της κόκκινης γιγαντογαρίδας με μήκος κελύφους κάτω των 35 mm στις γεωγραφικές υποπεριοχές 8, 9, 10 και 11· γ) το σκάφος χρησιμοποιεί ελεγχόμενο εργαλείο μεγάλης επιλεκτικότητας, τα τεχνικά χαρακτηριστικά του οποίου οδηγούν, σύμφωνα με την επιστημονική μελέτη της ΕΤΟΕΑ, σε μείωση τουλάχιστον κατά 25 % των αλιευμάτων ιχθυδίων όλων των βενθοπελαγικών ειδών ή τουλάχιστον κατά 20 % των αλιευμάτων γεννητόρων όλων των βενθοπελαγικών ειδών σε σύγκριση με το 2020, όπως είναι η εσχάρα διαλογής με διάστημα τουλάχιστον 20 mm· δ) το ενδιαφερόμενο κράτος μέλος έχει θεσπίσει προσωρινές απαγορευμένες περιοχές προκειμένου να μειωθούν τουλάχιστον κατά 25 % τα αλιεύματα των ιχθυδίων όλων των βενθοπελαγικών ειδών ή τουλάχιστον κατά 20 % τα αλιεύματα γεννητόρων όλων των βενθοπελαγικών ειδών· ε) το ενδιαφερόμενο κράτος μέλος έχει εγκρίνει νέο ελάχιστο μέγεθος αναφοράς διατήρησης τουλάχιστον 26 cm για τον μπακαλιάρο μερλούκιο, και έχει εξασφαλίσει την επιβολή κατάλληλων τεχνικών μέτρων για τη συμμόρφωση με αυτό το ελάχιστο μέγεθος αναφοράς διατήρησης, προκειμένου να φθάσει προοδευτικά το μήκος του κατά την πρώτη ωριμότητα και να βελτιωθεί η κατάσταση των αποθεμάτων μπακαλιάρου μερλούκιου· στ) το ενδιαφερόμενο κράτος μέλος έχει εγκρίνει νέο ελάχιστο μέγεθος αναφοράς διατήρησης για την κόκκινη γαρίδα ( Aristeus antennatus ) με μήκος κελύφους τουλάχιστον 25 mm και για την κόκκινη γιγαντογαρίδα ( Aristaeomorpha foliacea ) με μήκος κελύφους τουλάχιστον 35 mm, και έχει εξασφαλίσει την επιβολή κατάλληλων τεχνικών μέτρων για τη συμμόρφωση με αυτά τα ελάχιστα μεγέθη αναφοράς διατήρησης, προκειμένου να φθάσουν προοδευτικά το μήκος τους κατά την πρώτη ωριμότητα και να βελτιωθεί η κατάσταση των αποθεμάτων· ζ) το ενδιαφερόμενο κράτος μέλος έχει καθορίσει περίοδο απαγόρευσης τουλάχιστον τεσσάρων συναπτών εβδομάδων για τις αλιευτικές δραστηριότητες με μηχανότρατες στις περιοχές και τις περιόδους που αναγνωρίζονται ως σημαντικές, με βάση τις βέλτιστες διαθέσιμες επιστημονικές γνωμοδοτήσεις, για την προστασία των γεννητόρων των αποθεμάτων μπακαλιάρου μερλούκιου· για τον καθορισμό των περιοχών αυτών λαμβάνονται επίσης υπόψη τα χωρικά πρότυπα κατανομής των γεννητόρων, συμπεριλαμβανομένων των βαθών από 150 μέτρα ως 500 μέτρα· οι περίοδοι της προσωρινής απαγόρευσης αλιείας είναι από τον Φεβρουάριο μέχρι τον Μάρτιο και από τον Οκτώβριο μέχρι τον Νοέμβριο. η) το ενδιαφερόμενο κράτος μέλος έχει απαγορεύσει τις αλιευτικές δραστηριότητες με τράτες με ζευγαρωτά σκάφη· θ) το ενδιαφερόμενο κράτος μέλος έχει απαγορεύσει την αλιευτική δραστηριότητα με τράτες σε βάθος μεγαλύτερο των 800 μέτρων· ι) το ενδιαφερόμενο κράτος μέλος έχει θεσπίσει μόνιμες απαγορευμένες περιοχές προκειμένου να μειωθούν τουλάχιστον κατά 25 % τα αλιεύματα των ιχθυδίων όλων των βενθοπελαγικών ειδών ή τουλάχιστον κατά 20 % τα αλιεύματα γεννητόρων όλων των βενθοπελαγικών ειδών· ια) το σκάφος χρησιμοποιεί τράτα με ελεύθερα κινούμενες πόρτες ή μεσοπελαγικές ή άλλες πόρτες που μειώνουν την επαφή των πορτών και των εργαλείων με τον πυθμένα της θάλασσας, για την προστασία των βασικών οικοτόπων ιχθύων των βενθοπελαγικών ειδών· ιβ) το ενδιαφερόμενο κράτος μέλος έχει καθορίσει περίοδο απαγόρευσης τουλάχιστον τεσσάρων συναπτών εβδομάδων για τις αλιευτικές δραστηριότητες με μηχανότρατες στις περιοχές και τις περιόδους που αναγνωρίζονται ως σημαντικές, με βάση τις βέλτιστες διαθέσιμες επιστημονικές γνωμοδοτήσεις, για την προστασία της κόκκινης γαρίδας και/ή της κόκκινης γιγαντογαρίδας. 2. Εάν ένα σκάφος πληροί δύο από τους όρους της παραγράφου 1, ένα κράτος μέλος μπορεί να αυξήσει την πρόσθετη κατανομή ημερών αλιείας σε 5 %, υπολογιζόμενη σύμφωνα με την παράγραφο 4. 3. Εάν ένα σκάφος πληροί τουλάχιστον τρεις από τους όρους της παραγράφου 1, ένα κράτος μέλος μπορεί να αυξήσει την πρόσθετη κατανομή ημερών αλιείας σε 6 %, υπολογιζόμενη σύμφωνα με την παράγραφο 4. 4. Η πρόσθετη κατανομή ημερών αλιείας υπολογίζεται από τη μέγιστη αλιευτική προσπάθεια που επιτρέπεται στη βάση αναφοράς μεταξύ 2015 και 2017 για το σχετικό τμήμα του στόλου του ενδιαφερόμενου κράτους μέλους, από την 1η Ιανουαρίου 2024. 5. Το ενδιαφερόμενο κράτος μέλος κοινοποιεί στην Επιτροπή τον κατάλογο των αλιευτικών σκαφών τα οποία αφορά η εν λόγω πρόσθετη κατανομή ημερών αλιείας, καθώς και τον σχετικό αριθμό πρόσθετων ημερών αλιείας. 6. Το ενδιαφερόμενο κράτος μέλος κοινοποιεί επίσης χωριστά κάθε μήνα στην Επιτροπή την προσπάθεια που έχει καταβληθεί, ώστε αυτή να ληφθεί υπόψη όσον αφορά την πρόσθετη κατανομή που αναφέρεται στις παραγράφους 1, 2 και 3, χρησιμοποιώντας τους ειδικούς κωδικούς αναφοράς για την εν λόγω κατανομή. 7. Το ενδιαφερόμενο κράτος μέλος υποβάλλει στην Επιτροπή, το αργότερο έως τις 15 Οκτωβρίου, όλες τις διαθέσιμες πληροφορίες σχετικά με την εφαρμογή των μέτρων που αναφέρονται στην παράγραφο 1. Άρθρο 9 Καταγραφή και διαβίβαση στοιχείων 1. Τα κράτη μέλη καταγράφουν και διαβιβάζουν τα στοιχεία σχετικά με την αλιευτική προσπάθεια στην Επιτροπή σύμφωνα με το άρθρο 10 του κανονισμού (ΕΕ) 2019/1022. 2. Κατά την υποβολή στοιχείων για την αλιευτική προσπάθεια στην Επιτροπή στο πλαίσιο της παραγράφου 1, τα κράτη μέλη χρησιμοποιούν τους κωδικούς των ομάδων αλιευτικής προσπάθειας που ορίζονται στο παράρτημα ΙΙΙ. Κεφάλαιο ΙΙΙ Αδριατική Θάλασσα Άρθρο 10 Αποθέματα μικρών πελαγικών ειδών 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές δραστηριότητες αλίευσης σαρδέλας (Sardina pilchardus) και γαύρου (Engraulis encrasicolus) στην Αδριατική Θάλασσα. 2. Το ανώτατο επίπεδο αλιευμάτων δεν υπερβαίνει τα επίπεδα που καθορίζονται στο παράρτημα IV. 3. Η μέγιστη αλιευτική ικανότητα στόλου, εκφρασμένη σε kW, GT και αριθμό, ενωσιακών αλιευτικών σκαφών που επιτρέπεται να αλιεύουν αποθέματα μικρών πελαγικών ειδών καθορίζεται στο παράρτημα IV. 4. Τα άρθρα 3 και 4 του κανονισμού (ΕΚ) αριθ. 847/96 δεν εφαρμόζονται όταν ένα κράτος μέλος χρησιμοποιεί τη δυνατότητα ευελιξίας από έτος σε έτος που προβλέπεται στο άρθρο 15 παράγραφος 9 του κανονισμού (ΕΕ) αριθ. 1380/2013. Άρθρο 11 Βενθοπελαγικά αποθέματα 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές δραστηριότητες αλίευσης μπακαλιάρου μερλούκιου (Merluccius merluccius), καραβίδας (Nephrops norvegicus), γλώσσας (Solea solea), κόκκινης γαρίδας βαθέων υδάτων (Parapenaeus longirostris) και κουτσομούρας (Mullus barbatus) στην Αδριατική Θάλασσα. 2. Η μέγιστη επιτρεπόμενη αλιευτική προσπάθεια για βενθοπελαγικά αποθέματα και η μέγιστη αλιευτική ικανότητα του στόλου που εμπίπτουν στο πεδίο εφαρμογής του παρόντος άρθρου καθορίζονται στο παράρτημα IV. 3. Τα κράτη μέλη μπορούν να τροποποιούν την κατανομή τους της αλιευτικής προσπάθειας όπως ορίζεται στο παράρτημα IV, μεταφέροντας ημέρες αλιείας μεταξύ των ομάδων αλιευτικής προσπάθειας της ίδιας γεωγραφικής περιοχής και/ή του ίδιου εργαλείου, υπό την προϋπόθεση ότι εφαρμόζουν εθνικό συντελεστή μετατροπής υποστηριζόμενο από τις βέλτιστες διαθέσιμες επιστημονικές γνωμοδοτήσεις. 4. Τα κράτη μέλη διαχειρίζονται τη μέγιστη επιτρεπόμενη αλιευτική προσπάθεια σύμφωνα με τα άρθρα 26 έως 35 του κανονισμού (ΕΚ) αριθ. 1224/2009. Άρθρο 12 Διαβίβαση στοιχείων Όταν, σύμφωνα με τα άρθρα 33 και 34 του κανονισμού (ΕΚ) αριθ. 1224/2009, τα κράτη μέλη διαβιβάζουν στην Επιτροπή στοιχεία που αφορούν εκφορτώσεις των αλιευθεισών ποσοτήτων αποθεμάτων, χρησιμοποιούν τους κωδικούς αποθεμάτων που παρατίθενται στο παράρτημα IV του παρόντος κανονισμού. Κεφάλαιο IV Στενό της Σικελίας Άρθρο 13 Βενθοπελαγικά αποθέματα 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές δραστηριότητες αλίευσης μπακαλιάρου μερλούκιου (Merluccius merluccius) και κόκκινης γαρίδας βαθέων υδάτων (Parapenaeus longirostris) στο στενό της Σικελίας. 2. Το ανώτατο επίπεδο αλιευμάτων κόκκινης γαρίδας βαθέων υδάτων δεν υπερβαίνει τα επίπεδα που καθορίζονται στο παράρτημα V. 3. Η μέγιστη επιτρεπόμενη αλιευτική προσπάθεια για τον μπακαλιάρο μερλούκιο και η μέγιστη αλιευτική ικανότητα του στόλου, εκφρασμένη σε αριθμό σκαφών, kW και GT, για τράτες βυθού που επιτρέπεται να αλιεύουν βενθοπελαγικά αποθέματα εντός του πεδίου εφαρμογής του παρόντος άρθρου καθορίζονται στο παράρτημα V. 4. Τα κράτη μέλη διαχειρίζονται τη μέγιστη επιτρεπόμενη αλιευτική προσπάθεια σύμφωνα με τα άρθρα 26 έως 35 του κανονισμού (ΕΚ) αριθ. 1224/2009. Άρθρο 14 Γαρίδες βαθέων υδάτων 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές δραστηριότητες αλίευσης κόκκινης γιγαντογαρίδας (Aristaeomorpha foliacea) και κόκκινης γαρίδας (Aristeus antennatus) στο στενό της Σικελίας. 2. Η μέγιστη αλιευτική ικανότητα του στόλου, εκφρασμένη σε αριθμό σκαφών, kW και GT, για τράτες βυθού που επιτρέπεται να αλιεύουν βενθοπελαγικά αποθέματα εντός του πεδίου εφαρμογής του παρόντος άρθρου καθορίζεται στο παράρτημα V. 3. Το ανώτατο επίπεδο αλιευμάτων δεν υπερβαίνει τα επίπεδα που καθορίζονται στο παράρτημα V. Άρθρο 15 Διαβίβαση στοιχείων Όταν, σύμφωνα με τα άρθρα 33 και 34 του κανονισμού (ΕΚ) αριθ. 1224/2009, τα κράτη μέλη διαβιβάζουν στην Επιτροπή στοιχεία που αφορούν εκφορτώσεις των αλιευθεισών ποσοτήτων αποθεμάτων, χρησιμοποιούν τους κωδικούς αποθεμάτων που παρατίθενται στο παράρτημα V του παρόντος κανονισμού. Κεφάλαιο V Ιόνιο Πέλαγος και Θάλασσα της Ανατολικής Μεσογείου Άρθρο 16 Γαρίδες βαθέων υδάτων 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές δραστηριότητες αλίευσης κόκκινης γιγαντογαρίδας (Aristaeomorpha foliacea) και κόκκινης γαρίδας (Aristeus antennatus) στο Ιόνιο Πέλαγος και στη Θάλασσα της Ανατολικής Μεσογείου. 2. Η μέγιστη αλιευτική ικανότητα του στόλου, εκφρασμένη σε αριθμό σκαφών, kW και GT, για τράτες βυθού που επιτρέπεται να αλιεύουν βενθοπελαγικά αποθέματα εντός του πεδίου εφαρμογής του παρόντος άρθρου καθορίζεται στο παράρτημα VI. 3. Το ανώτατο επίπεδο αλιευμάτων δεν υπερβαίνει τα επίπεδα που καθορίζονται στο παράρτημα VI. Κεφάλαιο VI Πέλαγος Αλμποράν Άρθρο 17 Πελαγίσιο λυθρίνι 1. Το παρόν άρθρο εφαρμόζεται στις εμπορικές και τις ερασιτεχνικές αλιευτικές δραστηριότητες των ενωσιακών αλιευτικών σκαφών με παραγάδια και πετονιές χειρός για την αλίευση πελαγίσιου λυθρινιού (Pagellus bogaraveo) στο Πέλαγος Αλμποράν. 2. Το ανώτατο επίπεδο αλιευμάτων δεν υπερβαίνει τα επίπεδα που καθορίζονται στο παράρτημα VII. 3. Ο μέγιστος αριθμός παραγαδιών και πετονιών χειρός που επιτρέπεται να αλιεύουν πελαγίσιο λυθρίνι καθορίζεται στο παράρτημα VII. 4. Για τις ερασιτεχνικές αλιευτικές δραστηριότητες, ο μέγιστος αριθμός αλιευμάτων περιορίζεται σε ένα ψάρι ανά αλιέα και ανά ημέρα. Το ελάχιστο μέγεθος αναφοράς διατήρησης των 40 cm για το πελαγίσιο λυθρίνι εφαρμόζεται στην ερασιτεχνική αλιεία στο Πέλαγος Αλμποράν. Η ερασιτεχνική αλιεία του εν λόγω είδους απαγορεύεται κατά τη διάρκεια της περιόδου απαγόρευσης της εμπορικής αλιείας που καθορίζεται σε εθνικό επίπεδο. Κεφάλαιο VIΙ Εύξεινος Πόντος Άρθρο 18 Κατανομή αλιευτικών δυνατοτήτων για την παπαλίνα 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές δραστηριότητες αλίευσης παπαλίνας (Sprattus sprattus) στον Εύξεινο Πόντο. 2. Η αυτόνομη ποσόστωση της Ένωσης για την παπαλίνα, η κατανομή αυτής της ποσόστωσης μεταξύ των κρατών μελών και οι σχετικοί όροι που συνδέονται λειτουργικά με αυτή καθορίζονται, κατά περίπτωση, στο παράρτημα VIΙI. 3. Τα άρθρα 3 και 4 του κανονισμού (ΕΚ) αριθ. 847/96 δεν εφαρμόζονται όταν ένα κράτος μέλος χρησιμοποιεί τη δυνατότητα ευελιξίας από έτος σε έτος που προβλέπεται στο άρθρο 15 παράγραφος 9 του κανονισμού (ΕΕ) αριθ. 1380/2013. Άρθρο 19 Κατανομή αλιευτικών δυνατοτήτων για το καλκάνι 1. Το παρόν άρθρο εφαρμόζεται σε όλες τις δραστηριότητες των ενωσιακών αλιευτικών σκαφών και σε άλλες ενωσιακές δραστηριότητες αλίευσης καλκανιού (Scophthalmus maximus) στον Εύξεινο Πόντο. 2. Το TAC για το καλκάνι που εφαρμόζεται στα ενωσιακά ύδατα στον Εύξεινο Πόντο, η κατανομή του TAC αυτού μεταξύ των κρατών μελών και οι όροι που συνδέονται λειτουργικά με αυτά, κατά περίπτωση, καθορίζονται στο παράρτημα VIII. 3. Τα άρθρα 3 και 4 του κανονισμού (ΕΚ) αριθ. 847/96 δεν εφαρμόζονται όταν ένα κράτος μέλος χρησιμοποιεί τη δυνατότητα ευελιξίας από έτος σε έτος που προβλέπεται στο άρθρο 15 παράγραφος 9 του κανονισμού (ΕΕ) αριθ. 1380/2013. Άρθρο 20 Διαχείριση της αλιευτικής προσπάθειας για το καλκάνι Τα ενωσιακά αλιευτικά σκάφη που διαθέτουν άδεια αλιείας για το καλκάνι και εμπίπτουν στο πεδίο εφαρμογής του άρθρου 18, ανεξάρτητα από το ολικό μήκος του σκάφους, δεν υπερβαίνουν τις 180 ημέρες αλιείας ετησίως. Άρθρο 21 Περίοδος απαγόρευσης για το καλκάνι Απαγορεύεται στα ενωσιακά αλιευτικά σκάφη να ασκούν οποιαδήποτε αλιευτική δραστηριότητα, συμπεριλαμβανομένης της μεταφόρτωσης, της διατήρησης επί του σκάφους, της εκφόρτωσης και της πρώτης πώλησης, καλκανιού στα ενωσιακά ύδατα στον Εύξεινο Πόντο από τις 15 Απριλίου έως τις 15 Ιουνίου. Άρθρο 22 Ειδικές διατάξεις σχετικά με τις κατανομές των αλιευτικών δυνατοτήτων στον Εύξεινο Πόντο Η κατανομή των αλιευτικών δυνατοτήτων μεταξύ κρατών μελών, όπως ορίζεται στα άρθρα 17 και 18 του παρόντος κανονισμού, δεν θίγει: α) τις ανταλλαγές που πραγματοποιούνται σύμφωνα με το άρθρο 16 παράγραφος 8 του κανονισμού (ΕΕ) αριθ. 1380/2013· β) τις μειώσεις και τις ανακατανομές που πραγματοποιούνται σύμφωνα με το άρθρο 37 του κανονισμού (ΕΚ) αριθ. 1224/2009· γ) τις μειώσεις που πραγματοποιούνται σύμφωνα με τα άρθρα 105 και 107 του κανονισμού (ΕΚ) αριθ. 1224/2009. Άρθρο 23 Διαβίβαση στοιχείων Όταν, σύμφωνα με τα άρθρα 33 και 34 του κανονισμού (ΕΚ) αριθ. 1224/2009, τα κράτη μέλη διαβιβάζουν στην Επιτροπή στοιχεία που αφορούν εκφορτώσεις ποσοτήτων αποθεμάτων παπαλίνας και καλκανιού που έχουν αλιευθεί σε ενωσιακά ύδατα στον Εύξεινο Πόντο, χρησιμοποιούν τους κωδικούς αποθεμάτων που παρατίθενται στο παράρτημα VIII του παρόντος κανονισμού. ΤΙΤΛΟΣ IIΙ ΤΕΛΙΚΕΣ ΔΙΑΤΑΞΕΙΣ Άρθρο 24 Έναρξη ισχύος και εφαρμογή Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2024 έως τις 31 Δεκεμβρίου 2024. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Ιανουαρίου 2024. Για το Συμβούλιο Η Πρόεδρος H. LAHBIB